’n Egpaar van die Oos-Rand veg om hul lewe nadat hulle per ongeluk deur die polisie geskiet is tydens ’n mislukte huisrooftog in Meyersdal, Alberton.
“Toe hulle by die huis intrek, het die rowers van die balkon af op hulle begin skiet. Hulle het toe uitgejaag om weg te kom en reg in die vuurlinie van die polisie, wat hulle seker vir die rowers misgis het, beland. Daar is van albei kante af op hul Land Cruiser losgebrand. Ek het 43 koeëlgate in dié motor getel.”
’n Bewoë Stephan het gesê hy is omstreeks 20:00 in die gesin se huis oorrompel. “Ek was besig om vir my vlieënierslisensie te swot toe een van hulle ’n pistool teen my kop druk. Hy het my met ’n spanner geslaan, my hande en voete vasgebind en na ’n kamer gesleep. Hulle wou juwele en geld hê.”
Stephan het sy suster op die balkon gevind waar sy vasgebind gelê het. “Ek het probeer om die toue om haar los te byt totdat iemand ons kom help het.”
Mnr. Coenie Strydom, ’n buurman, het beweer dat dié voorval die agtste in dieselfde straat die afgelope jaar is.